Ego Gillermus dominus Montis Sancti Johannis. Notum facio presentibus et futuris quod fratres Cistercienses accommodaverunt mihi quadraginta libras Stephaniensium super omnes pasturas castellarie Montis Sancti Johannis. Ego autem promisi eis et iuravi quod de eisdem pasturis garanciam eis portabo contra omnes homines et quod in eundo et redeunto conducam eos et res eorum et quod nulla alia animalia pascentur in ipsis pasturis me sciente nisi tantum animalia Cisterciensium et hominum meorum toto tempore quo supradictarum librarum quadragintarum debito eis fuero obligatus. Ut autem hec conventio stabilior esse possit et firmior dominum ducem pro me responsorem pono super eo scilicet quod ab hac promissione mea non resiliam sed sicut supra determinatum est ita irrefragabiliter observabo et faciam observari quousque debitum suum quadraginta scilicet libras Stephaniensium Cisterciensibus persolvam. Horum omnium testes sunt : Guido de Maceriis et Nicholaus de Buxeria abbates, Hunbertus de Rivello monachus Maceriarum, Gauterius prior Gilliaci et Alnulphus monachus eius, Stephanus capellanus de Gilliaco, Nicholaus grangiarius et Henricus de Aces monachi, Christianus magister opilionum et Haymo Burdo conversi Cistercienses. Ut autem hoc totum ratum habeatur in testimonium et firmamentum geste rei presentem cartam feci sigilli mei impressione signari anno Dominice Incarnationis Mo Co nonagesimo octavo.